Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Hibru 2:1-18
2 Dispela em i as na yumi mas tingting strong tru long ol samting yumi bin harim, nogut isi isi yumi lusim bilip.2 Ol tok God i autim long rot bilong ol ensel, ol dispela tok i stap strong. Na olgeta man i kalapim na sakim ol dispela tok, ol i bin kisim strafe i stret long rong ol i mekim.3 Sapos olsem, orait olsem wanem yumi inap abrusim pe nogut sapos yumi no tingim gut tok i stori long samting God i bin mekim bilong kisim bek yumi? Bikpela bilong yumi i kirap autim tok long dispela samting na ol man i bin harim tok bilong em, ol i tokaut olsem tok bilong em i tru.4 Na God tu i tokaut long dispela samting long rot bilong ol mirakel na ol narakain samting, na ol kain kain strongpela wok, na em i tilim ol presen bilong holi spirit inap long laik bilong em.5 God i no bin makim ol ensel bilong bosim dispela graun bai kamap bihain, em dispela samting mipela i toktok long en.6 Bipo wanpela man i bin tokaut olsem: “Man em i wanem samting na yu save tingim em? O pikinini bilong man em i wanem samting na yu save lukautim em?7 Yu bin mekim na strong bilong em i no bikpela olsem bilong ol ensel. Yu givim em glori na ona, na makim em long lukautim ol samting yu bin wokim long han bilong yu.8 Yu bin putim olgeta samting i stap aninit long lek bilong em.” Taim God i putim olgeta samting i stap aninit long em, God i no larim wanpela samting i stap nating na i no aninit long em. Tasol inap long nau, yumi no lukim olgeta samting i stap aninit long em.9 Tasol yumi lukim olsem Jisas i bin karim pen na i dai, na long dispela rot em i kisim glori na ona. Inap sotpela taim namba bilong em i no winim namba bilong ol ensel, bai em i ken kisim ples bilong olgeta manmeri na i dai. Dispela i kamap long rot bilong bikpela pasin helpim bilong God.10 Olgeta samting i stap bilong givim glori long God na long rot bilong em olgeta dispela samting i kamap. Olsem na bilong givim biknem long planti pikinini bilong en, i stret em i mekim Nambawan Gopas i kamap gutpela olgeta long rot bilong ol pen na hevi. God i kisim bek ol long rot bilong dispela Nambawan Gopas.11 Man husat i mekim ol i kamap holi na ol man em ol i kamap holi, olgeta i gat wanpela papa. Olsem na em i no sem long kolim ol olsem “brata.”12 Em i tok olsem: “Bai mi tokaut long nem bilong yu long ol brata bilong mi. Bai mi mekim ol singsing bilong litimapim nem bilong yu namel long kongrigesen.”*13 Na tu em i tok: “Mi bai bilip long em.” Na em i tok moa olsem: “Mi stap wantaim ol pikinini em Jehova i bin givim long mi.”14 Ol dispela “pikinini” i gat bodi na blut, olsem na em tu i kamap man i gat bodi na blut. Na long rot bilong dai bilong em, em bai bagarapim Satan,* em dispela man i gat strong bilong kamapim dai.15 Na tu, ol man em pasin bilong pret long dai i mekim na ol i stap kalabus long laip olgeta bilong ol, em bai mekim ol i kamap fri.16 Em i no mekim ol dispela samting bilong helpim ol ensel, nogat. Em i mekim bilong helpim ol pikinini bilong Abraham.17 Olsem na long olgeta samting em i mas kamap wankain olsem “ol brata” bilong em. Em i mekim olsem bai em i ken kamap hetpris i mekim wok bilong God wantaim pasin marimari na pasin bilong bihainim tok. Na em i ken mekim sakrifais bilong lusim sin bilong ol manmeri na mekim ol i kamap wanbel wantaim God.18 Traim i bin painim em na em yet i karim pen na hevi, olsem na em inap helpim ol man em traim i painim ol.
tpi_Latn eng_Latn tpi_Latn tpi_Latn